<!DOCTYPE html>
<html lang="zh-CN">
<head>
	<meta charset="UTF-8">
	<title>心部(手少阴属脏)</title>
	<style>
        /* 这里可以添加一些CSS样式来美化文本，比如字体、颜色、间距等 */
        body {
            font-family: Arial, sans-serif;
            color: #333;
            line-height: 1.6;
        }
        h1 {
            text-align: center;
            color: #666;
        }
        p {
    		text-indent: 2em; /* 这里的值表示每行前面的空格大小 */
		}
		 .highlight {
            /*background-color: yellow;*/ /* 设置背景颜色 */
            color: red; /* 设置文字颜色 */
            font-weight: bold; /* 设置文字加粗 */
        }
    </style>
</head>
<body>
<h1>心部</h1>
<div>
	<p>心体属火，位南方，色现赤，胸下歧骨陷处其部位也。凡额上手足心，皆共所辖，得血以养之，方能运慧思，用才智。心无表证，皆属于里。心之虚，血不足也，脉左寸必弱，其症为惊悸，为不得卧，为健忘，为虚痛，为怔忡，为遗精。</p>
	<p>惊悸者，惕惕然恐，神失守也，<i class="highlight">七福饮、秘旨安神丸</i>主之。不得卧者，思虑太过，神不藏也，<i class="highlight">归脾汤、安神定志丸</i>主之。健忘者，心肾不交，神明不充也，<i class="highlight">归脾汤、十补丸</i>主之。虚痛者，似嘈似饥，似手摭心，喜得手按，<i class="highlight">洋参麦冬汤</i>主之。怔忡者，气自下逆，心悸不安，<i class="highlight">归脾汤</i>主之。遗精者，或有梦，或无梦，心肾不固也，<i class="highlight">清心丸、十补丸</i>主之。</p>
	<p>心之实，邪人之也，心不受邪，其受者胞络耳。脉左寸必弦而大，其症为气滞，为血痛，为停饮，为痰迷，为暑闭，为虫啮。</p>
	<p>气滞者，或食胀，或怒冲，烦闷而痛，<i class="highlight">沉香降气散</i>主之。血痛者，血凝于中，痛有定处，转侧若刀针刺<i class="highlight">手拈散</i>主之。停饮者，干呕吐涎痛，作水声，<i class="highlight">小半夏加茯苓汤</i>主之。如有饮囊，则加苍术，名倒仓法。痰送者，顽痰壅闭，不省人事，清膈煎灌之。暑闭者，汗喘昏闷，先以<i class="highlight">消暑丸</i>灌之，再用<i class="highlight">香薷饮加益元散</i>。虫啮者，饥时作痛，面白唇红，<i class="highlight">化虫丸</i>主之。心之寒，脉左寸必迟，其症为暴痛。暴痛者，肢冷气冷，绵绵不休，<i class="highlight">姜附汤加肉桂</i>主之。心之热，火迫之也，脉左寸必数， 舌尖赤，其症为目痛，为重舌、木舌，为烦躁，为不得卧，为癫狂，为谵语，为赤浊，为尿血。</p>
	<p>目痛者，赤肿羞明，<i class="highlight">导赤散加连翘、菊花、蝉蜕</i>主之。重舌、木舌者，<i class="highlight">泻心丸</i>主之。烦躁者，<i class="highlight">泻心丸加竹卷心</i>主之。不卧者，暑热乘心也，<i class="highlight">导赤散加益元散</i>主之。癫狂者，弃衣骂詈，<i class="highlight">生铁落饮</i>主之。谵语者，邪热攻心也，<i class="highlight">泻心丸</i>主之。赤浊者，<i class="highlight">萆薢分清饮</i>加灯心、丹参主之。尿血者，<i class="highlight">阿胶散</i>主之。</p>
	<p> &nbsp &nbsp &nbsp &nbsp &nbsp &nbsp----<i>出自《笔花医镜》</i><br> </p>
</div>
</body>
</html>